Film dal mais – Chicago

Da Curdin Fliri

Has puspè veglia da vesair in musical? (Per quels tgi na san betg anc tge che in musical è: i vegn ballà e chantà bler en ina tala represchentaziun.) Suenter che "Moulin Rouge" ha survegnì laud e buna critica dal public, è Chicago il proxim musical cun bunas schanzas sin ils Oscars dal 2003. Tar ils "Golden Globe Awards" ha il film da musica gia gì success.
Chicago è in film che sa basa sin in musical che è vegni scrit dal 1926 da Maurine Dallas Watkins. Il cuntegn è sequentamain: Il showgirl Roxie Hart (Renee Zellweger, Americana cun ragischs svizras) schluppetta ses amant suenter ch'el na l'ha betg sustegnì tar sia carriera. Er il nightclub-star Velma Kelly (Catherine Zeta-Jones) ha dus morts en tschaler. Ses um e sia sor han stuì crair londervi, perquai ch'els avevan ina affera ensemen. En praschun sa inscuntran questas dus dunnas. Ellas cumenzan a far concurrenza per l'attenziun da las medias dad ina vart e per quella dal star-advocat Billy Flynn (Richard Gere) da l'autra vart. Quel surpiglia finalmain tuttas dus per las pledar liber.
Betg be tar il giugar han ils acturs dà lur meglier, er tar il chant ed il bal fan els ina buna figura. Per tut quels che han plaschair da "Moulin Rouge", è Chicago da recumandar. Il musical po guardar mintgin davent dals 20 da mars en (prest) tut ils kinos svizzers.